**Η χρήση των ερωτήσεων και η σκοπιμότητά τους**

Τα είδη των ερωτήσεων στον λόγο:

* Απλές – ευθείες - ερωτήσεις με στόχο να απαντηθούν
* Ερωτήσεις προσταγής με στόχο την προσταγή με ευγενικό τρόπο
* Ρητορικές ερωτήσεις, ερωτήσεις που δεν αναμένουν απάντηση από τον δέκτη

Τι προσδίδουν οι ερωτήσεις στο ύφος ενός κειμένου/ συγγραφέα γενικά;

* Προφορικότητα/ αίσθηση διαλόγου
* Υποκειμενικότητα
* Αμεσότητα/ οικειότητα
* Ζωντάνια/ παραστατικότητα/ δραματικότητα / θεατρικότητα
* Υφολογική ποικιλία / αίρουν τη μονοτονία
* Έμφαση στα λεγόμενα
* Ειρωνεία στα λεγόμενα

Ποιος είναι ο σκοπός του πομπού, όταν θέτει ερωτήματα;

* Να αναπτύξει νοερό διάλογο με το δέκτη.
* Να εκφράσει την απορία του.
* Να εκφράσει την ειρωνεία του.
* Να εκφράσει την αμφιβολία του.
* Να εκφράσει την αποδοκιμασία του.
* Να εκφράσει άγνοια ή αμηχανία
* Να κεντρίσει το ενδιαφέρον του δέκτη σε συγκεκριμένο θέμα
* Να αφυπνίσει, να προβληματίσει, να ενεργοποιήσει τον δέκτη.
* Να οδηγηθεί ο δέκτης στον εσωτερικό διάλογο, στην αυτοκριτική, στην κατανόηση των ευθυνών που του αναλογούν
* Να προκαλέσει συναισθήματα στο δέκτη (να ευαισθητοποιήσει, να συγκινήσει κ.ο.κ.).

Τι είναι οι απλές - ευθείες ερωτήσεις;

Οι ευθείες ερωτήσεις είναι ένα πολύ ισχυρό εκφραστικό μέσο. Θέτουν ένα ερώτημα προκειμένου να προετοιμάσουν τον αναγνώστη για μία θέση – άποψη που θα υποστηριχθεί στη συνέχεια. Επίσης, υπάρχει περίπτωση η ερώτηση αυτή να συνοψίζει μία θέση που προαναφέρθηκε ή τη γενικότερη θέση του κειμένου. Μπορούν, λοιπόν, να λειτουργήσουν και ως συνδετικό στοιχείο ανάμεσα σε δύο ενότητες.

Τι είναι οι ρητορικές ερωτήσεις και πώς τις αναγνωρίζουμε μέσα στο λόγο;

* Είναι οι ερωτήσεις που διατυπώνονται απλώς ως σχήματα λόγου και όχι για να απαντηθούν, καθώς οι απαντήσεις τους είτε είναι αυτονόητες είτε εντελώς περιττές.
* Οι απαντήσεις εξυπακούονται και δίνονται νοερά από τον αναγνώστη.
* Οι απαντήσεις των ρητορικών ερωτήσεων είναι συνήθως μονολεκτικές (όχι, κανένας, κ.ο.κ.) και δίνονται απερίφραστα.

Οι ρητορικές ερωτήσεις χρωματίζουν συναισθηματικά το λόγο και συνδέονται με την επίκληση στο συναίσθημα ως τρόπο πειθούς.

Αν τοποθετηθούν στην αρχή εισάγουν κατευθείαν στο θέμα. Ορισμένες φορές – όταν τοποθετούνται στη μέση του κειμένου - οι ερωτήσεις χρησιμοποιούνται από τον πομπό, για να μπορέσουμε να μεταβούμε πιο ομαλά από ένα θέμα σε ένα άλλο ή για την εισαγωγή σε νέο θέμα. Συνεισφέρουν, με άλλα λόγια,  στη συνοχή (εξωτερική σύνδεση) των λεγομένων και στη συνεκτικότητα (εσωτερική σύνδεση) των νοημάτων. Όταν τοποθετούνται στο τέλος του κειμένου συμπυκνώνουν τις ιδέες του κειμένου και αφήνουν μία τελευταία εντύπωση στον αναγνώστη.

Σε ποια είδη λόγου μπορεί να συναντήσουμε ερωτήσεις;

Δεν υπάρχει περιορισμός. Μπορεί να συναντήσουμε ερωτήσεις σε δοκίμια, άρθρα, ομιλίες, επιστημονικά κείμενα, πολιτικό και δικανικό λόγο, διαφήμιση κ.ο.κ. Αυτό που πρέπει να διερευνούμε κάθε φορά είναι ποια είναι η πρόθεση του πομπού.

**Παραδείγματα:**

«Αναλογίζομαι τις ηλικίες των θυμάτων της Charlie Hebdo: με λίγες εξαιρέσεις, κυμαίνονται κάπου στα 70 με 80 χρόνια. […] Αντίστροφα, η ηλικία των εκτελεστών κυμαίνεται κάπου ανάμεσα στα 25 – 35. *Σημαίνει κάτι αυτή η αριθμολογία;* Ενδεχομένως: οι άνθρωποι που δολοφονήθηκαν, μολονότι ηλικιωμένοι, συμβόλιζαν ό,τι πιο φιλελεύθερο, προοδευτικό, ανοιχτό είχε αναδείξει η Ευρώπη, και ειδικά η Γαλλία, από τη δεκαετία του ΄60 κι έπειτα. Τέκνα, λίγο πολύ, του Μάη του ΄68, στηλίτευαν το θρησκευτικό φανατισμό όπως και κάθε είδους φανατισμό. Εκπροσωπούσαν ευρωπαϊκές αξίες στην κορυφαία τους ίσως στιγμή, αξίες που φαίνεται πως η ίδια η Ευρώπη είτε θεωρεί αυτονόητες και δεδομένες είτε τις απαξιώνει».

Ηλίας Μαγκλίνης, Οι νέοι, οι γέροι και το χιούμορ, εφημ. Καθημερινή, 25/1/2015

*Το παραπάνω απόσπασμα από άρθρο χαρακτηρίζεται εμφανώς από προσωπικό ύφος/ υποκειμενικότητα. Αυτό φαίνεται από την πρώτη λέξη του άρθρου (ρ. αναλογίζομαι). Ο αρθρογράφος εκθέτει την προσωπική του άποψη σε σχέση με το τρομοκρατικό χτύπημα στους σκιτσογράφους του περιοδικού Charlie Hebdo.*

*Η ερώτηση που ακολουθεί συνάδει τόσο με το προσωπικό ύφος, όσο και με την πρόθεσή του να προβληματίσει τον αναγνώστη σε σχέση με την αντίστροφη αναλογία των ηλικιών και του τρόπου σκέψης και δράσης των ατόμων.*

«Μόλις έγινε ανεξάρτητη η Ελλάδα, ένα από τα πρώτα νομοθετικά διατάγματα που πέρασαν από την ελληνική κυβέρνηση ήταν εκείνο για την προστασία και συντήρηση των εθνικών μνημείων. *Είναι αυτό αδιαφορία;*Θεωρούμε αυτή την κατηγορία τερατώδη. Θα έχετε σίγουρα ακούσει, αλλά επιτρέψτε μου να επαναλάβω τι είπε ένας γέρος καρδιοπαθής Έλληνας στον J.C. Hobhouse. «Παίρνετε τους θησαυρούς μας. Σας παρακαλώ να τους φυλάξετε καλά. Μια μέρα θα τους ζητήσουμε πίσω». *Μπορούμε να πιστέψουμε ότι ο άνθρωπος αυτός μιλούσε για λογαριασμό του; […]*

Αν τα μάρμαρα επιστραφούν, αυτό θα αποτελέσει ένα προηγούμενο που μπορεί να οδηγήσει στην εκκένωση των μουσείων. Συγχωρέστε με, αλλά αυτό είναι κοινή κολακεία*. Ποιος πρόκειται να ζητήσει και ποιος πρόκειται να επιτρέψει το άδειασμα των μουσείων;*

Αποσπάσματα από την ομιλία της Μελίνας Μερκούρη στην Oxford Union για την επιστροφή των γλυπτών του Παρθενώνα

*Σε αυτή την ομιλία, πράγματι, καταξιώνονται οι ευθείες ερωτήσεις ως ένα από τα πιο ισχυρά εκφραστικά μέσα.*

*Το πρώτο ερώτημα (Είναι αυτό αδιαφορία;) είναι σαφώς ρητορικό και σαφώς η ομιλήτρια επιδιώκει να επηρεάσει συναισθηματικά το ακροατήριο. Σκοπός της είναι να ευαισθητοποιήσει/ συγκινήσει ακόμη και τους πιο ανένδοτους από τους παρευρισκόμενους.*

*Το δεύτερο ερώτημα είναι και αυτό ρητορικό (Μπορούμε να πιστέψουμε ότι ο άνθρωπος αυτός μιλούσε για λογαριασμό του;) αποσκοπεί και αυτό στο συναίσθημα του δέκτη. Ένας ηλικιωμένος καρδιοπαθής απευθύνεται στο χρονικογράφο J.C. Hobhouse και τον παρακαλεί με μια αξιοπρεπέστατη λακωνικότητα να επιστρέψει τους θησαυρούς (θησαυρούς μας). Μιλάει εξ ονόματος όλων των Ελλήνων και των επερχόμενων γενεών. Η ομιλήτρια, με την υποβολή του ερωτήματος στο τέλος, «φωτίζει» το αυτονόητο: δε μιλάει για λογαριασμό του!*

*Το τρίτο ερώτημα (Ποιος πρόκειται να ζητήσει και ποιος πρόκειται να επιτρέψει το άδειασμα των μουσείων;) είναι σαφώς ειρωνικό. Αναιρεί με τη διπλή επανάληψη της ερωτηματικής αντωνυμίας «ποιος» έναν υπερβολικό έως και ανεδαφικό ισχυρισμό, που κανείς νοήμων άνθρωπος δεν μπορεί να πιστέψει.*

**Ασκήσεις Πανελλαδικών**

1. [**Πανελλήνιες 2003 Ημερήσια Λύκεια**](http://filologika.gr/exetaseis/themata-panellinion-exetaseon/themata-panellinies-2003/2003-imerisia-lykia/)

«Εννοείται ότι όλα αυτά θέτουν τεράστια προβλήματα. Προβλήματα μεγάλης δυσκολίας που όμως, κατά τη γνώμη μου, μπορούν να λυθούν, με την προϋπόθεση ότι η πλειονότητα των ανθρώπων και των ικανοτήτων τους θα κινητοποιηθεί για τη δημιουργία λύσεων, αντί να προβληματίζεται για το πότε θα μπορέσει να αποκτήσει τρισδιάστατη τηλεόραση. Αυτά είναι τα καθήκοντα που έχουμε μπροστά μας και η τραγωδία της εποχής μας είναι ότι η ανθρωπότητα δε νοιάζεται γι’αυτά. *Πόσον καιρό ακόμα η ανθρωπότητα θα κατατρύχεται από τις ματαιότητες και τις ψευδαισθήσεις που ονομάζουμε εμπορεύματα; Μια καταστροφή οποιουδήποτε είδους – οικολογική για παράδειγμα – θα προκαλέσει άραγε μια βίαιη αφύπνιση ή μήπως την εμφάνιση αυταρχικών και ολοκληρωτικών καθεστώτων;* Κανείς δεν μπορεί να απαντήσει σε τέτοιου είδους ερωτήματα.»

Κορνήλιος Καστοριάδης, «Η άνοδος της Ασημαντότητας», Διασκευή

Ερώτηση: Τι επιδιώκει ο συγγραφέας με τη χρήση των ερωτήσεων στην προτελευταία παράγραφο του κειμένου;

Ο συγγραφέας, θέτοντας αυτές τις δύο ερωτήσεις προς το τέλος της παραγράφου, επιδιώκει να αφυπνίσει και να ευαισθητοποιήσει τον αναγνώστη για την ευθύνη που έχει και ο ίδιος ως μέρος της ανθρωπότητας απέναντι στα προβλήματα που ανακύπτουν. Επιπλέον, προσδίδει προφορικότητα και υφολογική ποικιλία στο λόγο του. Τέλος, υποδηλώνει τη διάθεσή του να αναπτύξει νοερό διάλογο με το δέκτη.

1. [**Πανελλήνιες 2004 Ημερήσια Λύκεια Επαναληπτικές**](http://filologika.gr/exetaseis/themata-panellinion-exetaseon/themata-panellinies-2004/imerisia-lykeia-epanaliptikes/)

«Τα πράγματα γίνονται κυριολεκτικά δραματικά για τα έθνη που διαθέτουν παρελθόν χιλιετηρίδων, όπως είναι το δικό μας έθνος. Εδώ και η ευθύνη, εθνική και προσωπική, και η δοκιμασία και το χρέος είναι πιο βαριά, πιο επίμονα*. Τι θα κάνει; Πώς θα σταθεί υπεύθυνα το δικό μας έθνος αντίκρυ στο παρελθόν του;* Ιδού ένα ερώτημα που πρέπει σοβαρά κι επίμονα να μας βασανίσει. *Τι θα κάνει μ’αυτό το απροσμέτρητο βάρος της Ιστορίας του; Πώς θ’ αντέξει στην πίεση της εποχής και πώς θα ζήσει με ευθύνη και συνέχεια το παρόν του;»*

Κώστας Τσιρόπουλος, «Αυτοψία μιας εποχής», Εκδόσεις των Φίλων (Διακευή)

Ερώτηση: Τι επιδιώκει ο συγγραφέας με τη χρήση των ερωτήσεων στην τελευταία παράγραφο του κειμένου;

Ο συγγραφέας θέτει σχεδόν καταιγιστικά ερωτήσεις που αφορούν τη στάση του έθνους μας απέναντι στο παρελθόν, την ιστορία του και την ευθύνη του απέναντι στο παρόν. Είναι φανερή η πρόθεσή του να προβληματίσει/ αφυπνίσει και να ενεργοποιήσει τον αναγνώστη. Επιπλέον, προσδίδει αμεσότητα/ οικειότητα και ζωντάνια/ δραματικότητα στο λόγο του. Τέλος, υποδηλώνει τη διάθεσή του να αναπτύξει νοερό διάλογο με τον αναγνώστη.

1. [**Πανελλήνιες 2008 Ημερήσια Λύκεια Επαναληπτικές**](http://filologika.gr/exetaseis/themata-panellinion-exetaseon/panellinies-2008/imerisia-lykeia-epanaliptikes/)

«Η Δημοκρατία περνάει στον καιρό μας και δοκιμασία και κρίση. Το πρόβλημά της είναι η ανάγκη να κυβερνήσει ανθρώπινα σύνολα τεράστια, που ξεπερνάνε τα φυσικά της μέτρα. Γιατί το δημοκρατικό πολίτευμα είναι εφικτό εκεί όπου όλα βρίσκονται στα μέτρα του ανθρώπου, όπου η άσκηση της εξουσίας κι ο έλεγχός της είναι άμεσα ή σχεδόν άμεσα, όπου το άτομο έχει υπόσταση, δεν μεταβάλλεται σ’ απρόσωπη μονάδα μέσα σε αστρονομικό σταθμό. Το αν θα μπορέσει να περισωθεί η Δημοκρατία μέσα στα ωκεάνια ανθρώπινα σύνολα της σημερινής και της αυριανής εποχής, είναι κάτι που θα το ιδούν όσοι επιζήσουν κι αυτοί που θα’ ρθουν. Κρίση όμως περνάει η Δημοκρατία στην αναμέτρησή της με την εσωτερική πραγματικότητα. *Πόσοι και πού είναι ώριμοι να τη δεχτούν; Πόσοι έχουν το ανάστημα να τη δικαιώσουν;»*

Άγγελου Τερζάκη, Προσανατολισμοί στον αιώνα, Οι Εκδόσεις των Φίλων, Αθήνα 1992, σελ. 181 – 184

Ερώτηση: Τι επιτυγχάνει ο συγγραφέας με τη χρήση των ερωτήσεων στην τελευταία παράγραφο του κειμένου;

Οι ερωτήσεις που θέτει ο συγγραφέας στο τέλος της παραγράφου είναι ρητορικές. Ουσιαστικά διατυπώνει έμμεσα τον ισχυρισμό του και η απάντηση είναι αυτονόητη. Ο συγγραφέας επιτυγχάνει να προβληματίσει και να ευαισθητοποιήσει τον αναγνώστη. Επιπλέον, χρωματίζει συναισθηματικά το λόγο του, προσδίδει δραματικότητα/ παραστατικότητα και τέλος θέτει τις βάσεις ενός νοερού διαλόγου με τον αναγνώστη.

1. [**Πανελλήνιες 2013 Ημερήσια Λύκεια**](http://filologika.gr/exetaseis/themata-panellinion-exetaseon/panellinies-2013/imerisia-lykeia/)

«Τη ζωή στη Γη ο άνθρωπος ελάχιστα τη σέβεται, η ζωή όμως σε άλλους κόσμους διεγείρει το ενδιαφέρον και τη φαντασία του. *Είναι άραγε περιέργεια, κατακτητική διάθεση ή απλώς ένα διανοητικό παιχνίδι;* Ίσως όλα μαζί, ταυτόχρονα όμως κι ένα βαθύ αίσθημα μοναξιάς. Άλλωστε τη ζωή εδώ ο άνθρωπος την έχει καταστήσει πιεστική και ανούσια. Περιμένει λοιπόν ένα χέρι βοηθείας και παρηγοριάς από τους πλανήτες και τα μακρινά άστρα. Ακόμη όμως και αν δεχθούμε με αισιοδοξία ότι η ζωή δεν ανθίζει μόνον στη Γη, αλλά ότι αφθονεί στο Σύμπαν, ένας άλλος καθοριστικός παράγοντας ορθώνεται. Είναι ανάγκη να συνειδητοποιηθεί – όσο και αν αντιτίθεται στις ενδόμυχες επιθυμίες μας – ότι με τη ζωή αυτή η επικοινωνία εμφανίζεται για το ορατό τουλάχιστον μέλλον, ανέφικτη».

Γιώργος Γραμματικάκης, Ένας αστρολάβος του Ουρανού και της Ζωής.
Πανεπιστημιακές εκδόσεις Κρήτης, Ηράκλειο 2013. 2η έκδοση (Διασκευή)

Ερώτηση:  Να αιτιολογήσετε τη χρήση του ερωτηματικού («Είναι άραγε περιέργεια, κατακτητική διάθεση ή απλώς ένα διανοητικό παιχνίδι;»)

Ο συγγραφέας, θέτοντας αυτό το ερώτημα στην αρχή της πρώτης παραγράφου,  δείχνει την πρόθεσή του να αναπτύξει ένα νοερό διάλογο με τον αναγνώστη. Επιπλέον, επιδιώκει να τον προβληματίσει/ να τον κάνει να αναρωτηθεί σε βάθος για το τόσο έντονο ενδιαφέρον του για την εξωγήινη και διαπλανητική ζωή. Τέλος, προσδίδει αμεσότητα/ οικειότητα και δραματικότητα στο λόγο του.

1. [**Πανελλαδικές 2017 Ημερήσια Λύκεια**](http://filologika.gr/exetaseis/themata-panellinion-exetaseon/themata-panellinies-2017/imerisia-lykeia/)

«Εάν βέβαια ο Αϊνστάιν είχε ζήσει ολόκληρο τον εικοστό αιώνα, με επαναστάσεις, παγκόσμιους θερμούς και ψυχρούς πολέμους, αλλά και δοξασμένο από τη ραγδαία ανάπτυξη των θετικών επιστημών και της τεχνολογίας, ίσως προβληματιζόταν περισσότερο. Η προώθηση των φυσικών επιστημών και η έκρηξη της τεχνολογίας, η οποία έχει προσλάβει φρενήρεις ρυθμούς στην εποχή μας, εγείρουν απορίες και συγκλονιστικά ερωτήματα. Η επιστήμη αναπτύσσεται συνήθως σε σχέση με τις πρακτικές ανάγκες των ανθρώπων, ακολουθεί όμως βασικά την εξέλιξη μιας κοινωνίας και αντικατοπτρίζει το συγκεκριμένο πνευματικό και ηθικό της επίπεδο*. Όμως, η τεχνολογία, που βελτίωσε σημαντικά τις συνθήκες της ζωής μας, βοήθησε ή εμπόδισε τον άνθρωπο να γίνει περισσότερο άνθρωπος;»*

Γρηγόρης Σκαλκέας, Διασκευή από ομιλία στην Ακαδημία Αθηνών

Ερώτηση: «Όμως η τεχνολογία… περισσότερο άνθρωπος;» Τι επιδιώκει ο συγγραφέας με τη χρήση του ρητορικού ερωτήματος;

Με τη χρήση του ρητορικού ερωτήματος ο συγγραφέας προσδίδει στο λόγο του ζωντάνια/ δραματικότητα. Επιπλέον, απευθύνεται ευθέως στο ακροατήριό του αναπτύσσοντας ένα νοερό διάλογο με αυτό και επιδιώκει να το προβληματίσει/ ευαισθητοποιήσει για την επίδραση της τεχνολογίας στην ηθική ανάπτυξη του ανθρώπου. Τέλος, η ερώτηση συνεισφέρει στη νοηματική αλληλουχία, καθώς βρίσκεται στο τέλος της παραγράφου και στην επόμενη αναπτύσσει τις συνέπειες από την απουσία ανθρωπιστικών αξιών.